長風峽避風和全父弟韻
作者：陽枋
朝代：宋

paragraphs: 慘舒異氣無異機，交朋論心不論迹。
詩書一酌飲芝蘭，風雨連宵聽蕭瑟。
旋調詩律破愁城，閒弄局棊消短日。
酒來思逸吟轉高，笑罷江橫顔自懌。
坐久那知風袂寒，眠酣未問霜衾濕。
四時翻轉無停機，一理渾融何所適。
佳山好水看已多，江鄉誰作蓴鱸憶。
天人之際妙復微，莫事空言須踐實。